钦定古今图书集成/明伦汇编/官常典/第077卷 > 清河王绍
## 钦定古今图书集成/明伦汇编/官常典/第077卷 > 清河王绍

按《魏书道武七王传》，“道武皇帝十男，宣穆刘皇后生
明元皇帝，贺夫人生清河王绍，大王夫人生阳平王
熙，王夫人生河南王曜，河间王修、长乐王处文二王
母氏阙。段夫人生广平王连、京兆王黎，皇子浑及聪
母氏并阙，皆早薨，无后。”按本传，“清河王绍，天兴六
年封，凶狠险悖，不遵教训，好轻游里巷，劫剥行人，斫
射”犬豕，以为戏乐。太祖尝怒之，倒悬井中，垂死乃出。
太宗常以义方责之，遂与不协，恒惧其为变。而绍母
夫人贺氏有谴，太祖幽之于宫，将杀之，会日暮未决，
贺氏密告绍曰：“汝将何以救吾？”绍乃夜与帐下及宦
者数人逾宫犯禁，左右侍御呼曰：“贼至！”太祖惊起，求
弓刀不获，遂暴崩。明日，宫门至，日中不开。绍称诏，召
百僚于西宫端门前北面而立。绍从门扇间谓群臣
曰：“我有父，亦有兄，公卿欲从谁也？”王公已下皆惊愕
失色，莫有对者。良久，南平公长孙嵩曰：“从王。”群臣乃
知宫车晏驾，而不审登遐之状，唯阴平公元烈哭泣
而去。于是朝野凶凶，人怀异志，肥如侯贺护举烽于
安阳城北，故贺兰部人皆往赴之，其馀旧部亦率子
弟招集族人，往往相聚。绍闻人情不安，乃出布帛班
赐王公以下，上者数百匹，下者十匹。先是，太宗在外，
闻变乃还，潜于山中，使人夜告北新侯安同，众皆向
应。太宗至城西，卫士执送绍，于是赐绍母子死，诛帐
下阉官宫人为内应者十数人。其先犯乘舆者，群臣
于城南都街生脔，割而食之。绍时年十六。绍母即献
明皇后妹也，美而丽。初，太祖如贺兰部，见而悦之，告
献明后请纳焉。后曰：“不可。此过美，不善，且已有夫。”太
祖密令人杀其夫而纳之，生绍，终致大逆焉。